《广述二首 其一》
宋代·华镇

茫茫太行道，日侧啸彫虎。天明落槛阱，迥失山林阻。

摇尾仰视人，意态已如鼠。乌鹊竟何为，俛咮噪而聚。

高明人共畏，鳏寡世所侮。丈夫气如霜，所贵摧强禦。

埋轮斥豺狼，不待梁冀死。长孺戒李息，张汤方遇主。

古人耻低徊，吐茹两不武。真节一朝奋，千载羞莽卤。

兹人不可见，兹事乃近古。三复清风诗，永怀仲山甫。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。